मैं ग़रीब परिवार से हूं और राष्ट्रीय खाद्य सुरक्षा अधिनियम यानी एनएफएसए के तहत राशन लेता हूं. लाभार्थी राजबाई, पुत्र, प्रभुदयाल, बीपीएल नंबर 641941. सरकार कहती है कि कई लोग ऐसे इस योजना में शामिल हो गए थे जो बीपीएल के हकदार नहीं थे इसलिए लिखा गया है. दौसा ज़िले के इस गांव में अगर आप आएं और कुछ घरों पर ऐसा लिखा देखें तो क्या आपके मन को ठेस नहीं पहुंचेगी. ठीक है कि आप दिल्ली मुंबई में रहने लगे हैं लेकिन कुछ दशक पहले तक आपके घर में भी तो राशन का सामान आता था, सोचिये कि सरकार बाहर लिखवा देती तो आपको कैसा लगता. सरकार अपने रिकॉर्ड में हिसाब रखे, गरीब के घर के बाहर क्यों लिखा गया है कि मैं ग़रीब परिवार से हूं और राशन लेता हूं. हमारी सहयोगी हर्षा कुमारी सिंह ने बताया है कि दौसा ज़िले में 52,164 परिवार बीपीएल हैं यानी ग़रीबी रेखा से नीचे के लोग हैं. सरकार ने डेढ़ लाख से अधिक घरों के बाहर की दीवार पर मैं ग़रीब परिवार से हूं लिखवा दिया है.